
“Татар китабы” түгәрәге программасы

Аңлатма язуы 

Китап

Һич тә күңелем ачылмаслык эчем пошса,
Үз-үземне күралмыйча рухым төшсә, 
Җәфа чиксәм, йөдәп бетсәм, бу башымны 
Куялмыйча җанга җылы һичбер төшкә;

 Хәсрәт соңра хәсрәт килеп алмаш-алмаш, 
Күңелсез уй белән тәмам әйләнсә баш, 
Күзләремдә кибеп тә җитмәгән булса, 
Хәзер генә сыгылып-сыгылып елаган  яшь, 

Шул вакытта мин кулыма китап алам, 
Аның изге сәхифәләрен актарам; 
Рәхәтләнеп китә шунда җаным, тәнем, 
Шунда гына дәртләремә дәрман табам.
                                                       Г. Тукай

“Белем алыйм дисәң ничаклы, сөй, хөрмәт ит, ярат китапны.” Г.Тукайның әлеге шигъри юллары түгәрәк җитәкчесе һәм түгәрәккә йөриячәк укучылар өчен шигырь итеп алыну очраклы түгел. Беренчедән, 2011 нче ел – бөек шагыйрьнең тууына 125 ел тулган ел. Икенчедән, тормышыбызга заманча технологияләр никадәр үтеп кермәсен, басма сүзгә ихтыяҗ, Китапның рухи һәм әхлакый тәрбиядәге урыны югары кала бирә. Түгәрәк үткәрүнең максаты да бик изге – укучыларда татар китабына мәхәббәт, хөрмәт тәрбияләү; китап аша татар мәдәнияте, сәнгате белән таныштыру, укучыларның иҗади сәләтләрен үстерү һ.б. 
Татар халкы борынгыдан ук аң-белемгә, мәгърифәткә омтылып яшәгән, укымышлы кешеләрне зурлаган, укырга яки укыганны тыңларга яраткан, китап сүзен хакыйкать сүзенә тиңләгән, балаларның интеллектуаль үсеше өчен зур кайгыртучанлык күрсәткән. Татарның  гыйлем-мәгърифәткә яхшы мөнәсәбәте һәм бу өлкәдәге тәгълим-тәрбия тәҗрибәсен башка халыкларга да үрнәк итеп куярлык. Белемле, мәгърифәтле кеше тәрбияләү халкыбыз тормышында төп максат булган. Дөньяны танып-белү, белем-гыйлем алу бик зур тырышлык, түземлелек, ихтыяр көче таләп итә. Шуңа күрә укучыларда эшчәнлек һәм активлык тәрбияләү – түгәрәк утырышларының төп һәм иң мөһим шарты. “Татар китабы” түгәрәгенең иң әһәмиятле ягы да шунда: әхлаклы, әдәпле, хезмәт сөючән, телен, милләтен, китабын  ихтирам итүче кешеләр тәрбияләү.


Тәкъдим ителә торган әлеге программа укучыларны тормышка әзерләүнең төп  юнәлеше булып саналырга хаклы, чөнки соңарып булса да, укыту-тәрбия өлкәсендә халык тәҗрибәсенә, халык сүзенә, тәрбия ысулларына, китапка мөрәҗәгать итә башладык. Китап аша без укучыларга халык тарафыннан гасырлар дәвамында кулланылып килгән нәтиҗәле тәрбия чараларын, тәрбия өлкәсендә халык өйрәтүләрен, халыкта яшәп килгән карашларны, укыту алымнарын, буыннан-буынга күчеп камилләшкән педагогик белемнәрне, халык акылын җиткерәбез. 
Түгәрәк дәресләрендә укучыларны китап ярдәмендә тәрбияләү, карашларын киңәйтү, татар халкының матур традицияләрен өйрәтү, кыскасы, яшьләрне бөтен яктан, ягъни комплекслы белем һәм тәрбия бирү бурычы куела. Тормышта тәрбияле, белемле яшьләр үз урыннарын тизрәк табалар һәм уңышларга ирешәләр. Үз телен, милләтен, гореф-гадәтләрен ихтирам иткән шәхес дөньяны танып-белергә омтыла, актив яшәү рәвешен максат итеп куя. Белемле, мәгърифәтле, тәрбияле  кеше үзе кебек дәвамчы үстерергә тели.
“Татар китабы” түгәрәгендә укучылар белән төрле чаралар үткәрү планлаштырыла: яңа китаплар белән танышу, фикер алышу, мәктәп күләмендә дәрестән тыш мероприятиеләр уздыру, конкурсларда катнашу, Казан шәһәренең белем һәм мәдәни үзәкләренә (Милли китапханә, театрлар, музейлар, китап кибетләре һ.б.) экскурсияләр. Бәһасез рухи байлыгыбыз җәүһәрләре кешелеклелек, миһербанлылык, шәфкатьлелек, гомумкешелек әхлакый кыйммәтләр тәрбияләүдә ышанычлы җирлек булып тора. Кимү юлына баскан әлеге асыл сыйфатларны без бары тик халкыбызның күркәм традицияләре нигезендә генә аякка бастыра алабыз. Яхшы гамәлләргә өйрәтүче язылмаган законнар яшьләрнең тормыш юлдашы булсыннар иде. 



Программаның максаты һәм бурычлары:

· Татар китабына мәхәббәт тәрбияләү;
· Укучыларда татар халкының акыл  хезмәте  традицияләрен формалаштыру;
· Укучыларга патриотик тәрбия бирү;
· Укучыларда татар халкының матур гореф-гадәтләренә ихтирам тәрбияләү, милли үзаң формалаштыру; 
· Укучыларда югары әхлак сыйфатлары тәрбияләү;
· Балаларның иҗади сәләтләрен үстерү;
· Укучыларда ихтыяр көче тәрбияләү.

Тематик планлаштыру


	№
	Уку материалының темасы
	Сәгатьләр саны

	I бүлек. Татар китабының  тарихы

	1
	Китап – белем чишмәсе. Китаплар иленә сәяхәт.
	1

	2
	Беренче татар китабы. Типография ачылу тарихы.
	1

	3
	Әлифба – укучының беренче китабы. “Әлифба” музеена читтән торып сәяхәт. 
	1

	4
	Татар китабын басучы нәшриятлар, Татарстан китап нәшрияты турында.
	1

	II бүлек. Китапта – татар халык авыз иҗаты.

	5
	Табышмак – бил алышмак.
	1

	6
	Отканга – мәкаль, тапкырга – табышмак. 
	1

	7
	Әкиятләр.
	1

	8
	Бишек җырлары – тәрбиянең бик борынгы чарасы.
	1

	9
	Китапта – уеннар
	1

	10
	“Балалар фольклоры” китабы. Н.Исәнбәт һәм Р.Ягъфәров төзегән китаплар.
	1

	11
	Китапларда – җырлар, бәетләр, дастаннар.
	1

	12
	12 томлык халык авыз иҗаты әсәрләре тупланмасы.
	1

	III бүлек. Китап – галим, телсез мөгаллим.

	13
	Китап һәм ислам дине. “Коръән” китабы (тәфсир)
	1

	14
	Айбаш авылы мәчетенә, китапханәсенә экскурсия
	1

	15
	Тәрбия китаплары
	1

	16
	ТР Милли китапханәсенә экскурсия (читтән торып яки үзенә барып)
	1

	17
	Татар халык язучыларының томнары
	1

	18
	Татар халык шагыйрьләренең китаплары
	1

	19
	Бөек шагыйребез Г.Тукайның төрле елларда басылган томнары
	1

	20
	Татар китабы – сәхнәдә, театрга сәяхәт (читтән торып яки үзенә барып)
	1

	IV бүлек. Без үзебез китап язабыз

	21
	Яшь шагыйрьләр – безнең арада.
	1

	22
	Яшь прозаикларга сүз бирелә
	1

	23
	Яшь драматурглар каләмнәрен сыныйлар
	1

	24
	Без әкият язабыз
	1

	V бүлек. Китап бәйрәмнәре

	25
	М.Фәйзинең тууына 120 ел
	1

	26
	С.Хәкимнең тууына 100 ел
	1

	27
	2011 нче ел – Г.Тукай елы
	1

	28
	“Шигырь бәйрәме”
	1

	29
	2 апрель – Халыкара китап көне
	1

	30
	Түгәрәккә йомгак ясау
	1



Уку материалының эчтәлеге

	№
	Уку материалының темасы һәм эчтәлеге
	Дәресне үткәрү формасы 

	
I бүлек. Татар китабының  тарихы


	1
	Китап – белем чишмәсе. Китаплар иленә сәяхәт. Китап турында бөек кешеләрнең фикерләре белән танышу. Китап турында шигырьләр уку.
	Лекция, әңгәмә, китаплар карау, презентацияләр К.Насыйри  өйрәтүләре белән танышу.

	2
	Беренче татар китабы. Типография ачылу тарихы.
	Лекция, сорауларга җаваплар, китап турында фикерләрне язып кую

	3
	Әлифба – укучының беренче китабы. “Әлифба” музеена читтән торып сәяхәт. 
	Әңгәмә, китаплар күрсәтү, фикер алышу.


	4
	Татар китабын басучы нәшриятлар, Татарстан китап нәшрияты турында.
	Әңгәмә, өстәмә материаллар белән эшләү

	
II бүлек. Китапта – татар халык авыз иҗаты.


	5
	Табышмак – бил алышмак.  Табышмаклар әйтешү
	Әңгәмә, эшлекле уен Табышмаклар әйтешү 

	6
	Отканга – мәкаль, тапкырга – табышмак. Н.Исәнбәтнең шул исемдәге китабы белән танышу
	Мәкальләр әйтешү, китап белән танышу

	7
	Әкиятләр. Әкиятләрнең төрләре: фантастик, хайваннар турындагы, тормыш-көнкүреш әкиятләре
	Әкиятләр уку, сөйләү

	8
	Бишек җырлары – тәрбиянең бик борынгы чарасы.
	Әңгәмә,  җырлар башкару

	9
	Китапта – уеннар
	Хәрәкәтле, зиһен сынаш, җырлы-биюле уеннар уйнау

	10
	“Балалар фольклоры” китабы. Н.Исәнбәт һәм Р.Ягъфәров төзегән китаплар.
	 “Балалар фольклоры” китабыннан мәзәкләр уку, санамышлар, сынамышлар, тизәйткечләр һ.б. белән танышу

	11
	Китапларда – җырлар, бәетләр, дастаннар.
	Китаплар белән танышу

	12
	12 томлык халык авыз иҗаты әсәрләре тупланмасы. Авторлары – Тукай бүләге лауреатлары турында мәгълүмат
	Китапларны карау, фикер алышу

	
III бүлек. Китап – галим, телсез мөгаллим.


	13
	Китап һәм ислам дине. “Коръән” китабы (тәфсир)
	Лекция, “Коръән тәфсире” белән танышу, “Коръән”нән сүрәләр уку

	14
	Айбаш авылы мәчетенә, китапханәсенә экскурсия
	“Мең дә бер хәдис” китабын уку

	15
	Тәрбия китаплары. “Тәрбия китабы”, “Нәсыйхәт”не уку.
	Р.Фәхреддиннең –  “Нәсыйхәт”ен, К.Насыйриның “Тәрбия китабы”н  уку, фикер алышу.

	16
	ТР Милли китапханәсенә экскурсия (читтән торып яки үзенә барып)
	Әңгәмә, сайтка кереп карау

	17
	Татар халык язучыларының томнары
	Язучылар турында сөйләү, китаплары белән таныштыру

	18
	Татар халык шагыйрьләренең китаплары
	Шагыйрьләртурында сөйләү, китаплары белән таныштыру

	19
	Бөек шагыйребез Г.Тукайның төрле елларда басылган томнары
	“Без – Тукайлы халык” презентациясен карау, фикер алышу

	20
	Татар китабы – сәхнәдә, театрга сәяхәт (читтән торып яки үзенә барып)
	Әңгәмә, сайтка кереп карау

	
IV бүлек. Без үзебез китап язабыз


	21
	Яшь шагыйрьләр – безнең арада.
	Каләм тибрәтүчеләр белән эшләү

	22
	Яшь прозаикларга сүз бирелә
	Яшь язучылар белән эшләү, киңәшләр бирү

	23
	Яшь драматурглар каләмнәрен сыныйлар
	Әсәрләрен уку, фикер алышу

	24
	Без әкият язабыз
	Әкиятләр тыңлау

	
V бүлек. Китап бәйрәмнәре


	25
	М.Фәйзинең тууына 120 ел тулуны билгеләп үтү.
	“Галиябану”, “Яшьләр алдатмыйлар” әсәрләреннән өзекләр әзерләү

	26
	С.Хәкимнең тууына 100 ел тулуны билгеләп узу
	Шигырьләрен өйрәнү, кичә әзерләү

	27
	2017 нче ел – Г.Тукай елы. Планда каралган чараларны әзерләүдә, үткәрүдә катнашу
	Китап укучылар конференциясе һ.б.

	28
	“Шигырь бәйрәме”
	Нәфис сүз осталары бәйгесе үткәрү

	29
	2 апрель – Халыкара китап көне
	Китап турында кичә әзерләү һәм үткәрү

	30
	Түгәрәккә йомгак ясау
	Актив катнашучыларга бүләкләр бирү, Казанга экскурсиягә алып бару





Методик рекомендацияләр
Түгәрәкләр дәресләрдән шул ягы белән аерыла: дәресләрдә, тәрбия сәгатьләрендә  кулланыла торган китап белән тәрбияләү алымы түгәрәктә китапның үзе турында өйрәтелә, китапның төрле өлкәләрдә кулланылуы турында мәгълүмат бирелә, татар китабының һәм тәрбияви, һәм дөньяны танып-белүдә, кешенең гомумкультурасын үстерүдәге әһәмияте өйрәнелә. Татар китабы һәркемгә кирәк: яңа туган сабыйдан алып, бала тәрбияләүче ата-анага да, әби-бабайга да, укучыга да, укытучыга да. Китапның асылына төшендерү өчен ярдәм итә торган кулланмалар: фәнни әдәбият, матур әдәбият, халык әдәбияты һ.б. бихисап. Аларны бары дөрес итеп файдалана белергә, укучыларга дөрес алымнар белән тәкъдим итәргә кирәк. Авыл һәм мәктәп китапханәләре исә һәртөрле китапларга бай, түгәрәк дәресләренә әзерләнгәндә, үземнең шәхси китаханәмне дә файдалана алам.  Җыеп әйткәндә, “Татар китабы” түгәрәген яңа технологияләр һәм традицион алымнар кулланып үткәрергә була.


Әдәбият

1. Җәләлиев Ш.Ш. Татар халык педагогикасы. – Казан: “Мәгариф” нәшр., 1997
2. Насыйри К. Тәрбия китабы. – Казан:  Тат. кит. нәшр., 2006
3. Фәхреддин Р. Нәсыйхәт. – Казан: “Мәгариф” нәшр., 2004
4. “Балалар фольклоры”. – Казан: “Мәгариф” нәшр., 2008
5. Исәнбәт Н. Отканга – мәкаль, тапкырга – табышмак. . – Казан:  Тат. кит. нәшр., 1973
6. “Китап бәйрәме”
7. Кәримуллин Ә. Китап дөньясына сәяхәт. – Казан:  Тат. кит. нәшр., 1979







